Debate: Small modular reactors
Date: MONDAY, 11 DECEMBER 2023
Speaker: Franc Bogovič
Country: Italy
Language: SL

Zlasti kar zadeva energijo, potrebujemo vse tehnologije, ki lahko zagotovijo odpornost, zanesljivost ter konstantnost oskrbe s konkurenčno, nizkoogljično električno energijo, kar smo nenazadnje prav v tem hramu priznali pri glasovanju o  Prav mali modularni reaktorji, tako imenovani SMR, lahko igrajo ključno vlogo v globalni politiki razogljičenju naših gospodarstev, saj ponujajo zelo prilagodljivo proizvodnjo pare in električne energije ne glede na vremenske okoliščine. Glede na velika vlaganja v razvoj tehnologije v številnih državah se napoveduje, da bodo mali modularni reaktorji postali komercialno uspešen jedrski proizvod do leta 2030. Uporabljali se bodo zlasti za nadomestitev fosilnih goriv, za daljinsko ogrevanje objektov, procesno toploto za energetsko intenzivne industrije, za razsoljevanje morske vode in proizvodnjo vodika. Prav tako lahko bistveno prispevajo k razogljičenju pri proizvodnji sintetičnih goriv za težki tovorni promet in letalstvo.  Jedrska energija danes v EU predstavlja 25 procentov proizvedene električne energije in kar 50 procentov nizkoogljične električne energije. Energetski strokovnjaki v luči prehoda v nizkoogljično družbo napovedujejo podvojitev porabe električne energije do leta 2060. Mali modularni reaktorji so zelo združljivi z obnovljivimi viri električne energije. Predvideva se, da bo povečanje proizvodnje elektrike doseženo iz sončne in vetrne energije ter malih modularnih reaktorjev in iz novih velikih jedrskih elektrarn in s podaljšanjem delovanja obstoječih.  Vseevropsko sodelovanje pri razvoju, kreiranju preskrbovalne verige dobaviteljev in pri postopkih umeščanja v prostor bo ključno, če želimo konkurirati na tem področju že aktivnim v ZDA, Kitajski, Rusiji, Veliki Britaniji in ostalim pri razvoju pomembne inovativne tehnologije. Spodbujati moramo partnerstvo in zavezništvo v EU in ustvariti zanesljivo okolje za novi jedrski Airbus. Kar lahko storimo prav z jutrišnjo podporo malim modularnim reaktorjem.  Javne ankete kažejo, da je podpora nizkoogljični jedrski energiji zlasti med mladimi vse višja in opazno raste. Ne toliko zaradi cene elektrike kot ravno zaradi okoljskih ciljev. Poleg tega vedno več držav članic vidi jedrsko energijo v svoji mešanici energetskih virov. Novembra letos je Evropska komisija pospešila in lansirala partnerstvo za male modularne reaktorje, kar je bil dodaten velik korak naprej. Zato je jasno, da so mali modularni reaktorji realnost in bodo v bližnji prihodnosti tudi uvedeni.  Svoje odločitve moramo začeti sprejemati racionalno na osnovi nespornih dejstev in številk. Danes ob petnajsti uri sem ob pogledu na platformo Electricity Map videl, da je imela Francija ob le 33 procentov obnovljivih virov in kar 94 procentov nizkoogljičnih, pretežno jedrskih virov, samo 41 gramov izpustov CO2 na kilovat proizvedene električne energije, medtem ko je imela Nemčija kar 408 gramov izpustov CO2 ob sicer kar 59 procentni obnovljivi energiji in 62 procentov nizkoogljičnih virov.  Odgovornost, da končno priznamo, kdo je v EU dejansko zelen, je na nas. Jutri bomo imeli odlično priložnost, da kot Evropski parlament pošljemo jasen in močan signal celotni Evropi in evropski industriji. Želimo varno in zeleno in konkurenčno Evropo. Slednjo bomo dosegli samo ob ustreznem ter enakovrednem obravnavanju vseh nizkoogljičnih virov. Iskreno vas prosim za podporo pri glasovanju in se vam že vnaprej zahvaljujem.